 Na WANGU KANURI Kinara wa Muungano wa Azimio la Umoja – One Kenya Alliance Raila Odinga amesema kuwa uongozi wa Kenya Kwanza hauna nia ya kufanya majadiliano yoyote. Akizungumza kwenye kikao na wanahabari, Bw Odinga alisema kuwa hata ingawa Rais William Ruto aliwaalika katika mahojiano, hakuorodhesha namna atakavyoweza kupunguza gharama ya maisha na uhaki wa uchaguzi. Alisema kuwa kuchelewa katika kutaja kikosi cha Kenya Kwanza kitakachoongoza mazungumzo hayo pia kunaashiria kutokuwa makini katika majadiliano hayo. “Kuwaweka viongozi wa Azimio kwenye kikosi chake wakati nchi nzima inajua kuwa uhuru wa vyama vingi umekuwa changamoto,” akaongeza. Mbunge Adan Keynan (Eldas) alitajwa kama mmoja wa wawakilishi wa Kenya Kwanza, kati ya saba walioteuliwa. Bw Odinga aliyeandamana na viongozi wengine wa mrengo huo pia alisema kuwa mpaka sasa Kenya Kwanza imekataa kutaja jina la kikosi chake. Hata hivyo, viongozi hao wameamua kuendelea na majadiliano yenye usawa na haki. “Tumemshauri kiongozi wa kikosi chetu kuwaalika viongozi wa kikosi cha Kenya Kwanza kwa mkutano ili pamoja waunde masharti yatakayoongoza mazungumzo hayo.” Kwa mujibu wa Bw Odinga, hoja za mrengo huo bado zinasalia. Matakwa hayo ni pamoja na kutaka gharama ya unga, mafuta, stima na karo ipunguzwe, sava za Tume Huru ya Uchaguzi na Mipaka (IEBC) kufunguliwa, makamishna wanne waliotimuliwa warejeshwe na ununuzi wa wabunge usitishwe. Vile vile, walisistiza kuwa serikali inafaa kugharamia malipo ya Wakenya walioumizwa na polisi walipokuwa wakiandamana na kufidia mali yaliyoharibiwa. “Tutarejelea maandamano yetu ya kila wiki baada ya Ramadhan kuisha na wakati huo tutawapa wafuasi wetu mwelekeo zaidi,” akasema. Hata hivyo, akihutubia maelfu ya wafuasi wake katika Uwanja wa Kamukunji, Nairobi wikendi, Bw Odinga alisema sharti lao jipya kuhusu mazungumzo hayo ni kuwa wametoa siku 30, ambazo lazima serikali iwe na jibu kuhusu masuala waliyoibua. Bw Odinga alisema ‘hatutangoja hadi milele’ kuona matokeo ya mazungumzo hayo kwani ‘Wakenya wanataka suluhisho la haraka kwa changamoto zinazowakumba.’   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  